15 Νοεμβρίου, 2023

**ΔΕΛΤΙΟ ΤΥΠΟΥ**

###### ΕΚΘΕΣΗ ΤΗΣ ΕΠΙΘΕΩΡΗΣΗΣ ΟΜΟΤΙΜΩΝ (PEER REVIEW) ΓΙΑ ΤΗΝ ΚΥΠΡΟ

**Διαπιστώνεται Υψηλό Επίπεδο Συμμόρφωσης της Κύπρου**

**με τον Κώδικα Ορθής Πρακτικής για τις Ευρωπαϊκές Στατιστικές**

Η Στατιστική Υπηρεσία (ΣΥ) ανακοινώνει τη δημοσιοποίηση της Έκθεσης Επιθεώρησης Ομοτίμων (Peer Review) για το Εθνικό Στατιστικό Σύστημα της Κύπρου. Σύμφωνα με την Έκθεση, η ΣΥ επιδεικνύει υψηλό επίπεδο συμμόρφωσης με τον Κώδικα Ορθής Πρακτικής για τις Ευρωπαϊκές Στατιστικές. Η Έκθεση δημοσιεύεται ταυτόχρονα στη [διαδικτυακή Πύλη της ΣΥ](https://www.cystat.gov.cy/el/StaticPage?id=1085) και στον ιστότοπο της Στατιστικής Υπηρεσίας της Ευρωπαϊκής Ένωσης ([Eurostat](https://ec.europa.eu/eurostat/web/quality/peer-reviews)).

Αναλυτικότερα, η Έκθεση υπογραμμίζει στα συμπεράσματά της το ισχυρό θεσμικό πλαίσιο λειτουργίας της ΣΥ, με μία σύγχρονη νομοθεσία η οποία συμπεριλαμβάνει αυστηρές πρόνοιες για την προστασία της επαγγελματικής ανεξαρτησίας της ΣΥ και του στατιστικού συστήματος της Κύπρου γενικότερα. Γίνεται επίσης αναφορά στην περαιτέρω ενίσχυση του θεσμικού πλαισίου με την υιοθέτηση από το Υπουργικό Συμβούλιο της Δέσμευσης για την Εμπιστοσύνη στις Στατιστικές, με την οποία η εκάστοτε Κυβέρνηση αναλαμβάνει την ευθύνη για τη διασφάλιση της συμμόρφωσης με τον Κώδικα Ορθής Πρακτικής για τις Ευρωπαϊκές Στατιστικές, καθώς και του Μνημονίου Συναντίληψης μεταξύ του Υπουργείου Οικονομικών και της ΣΥ που ρυθμίζει τις πρακτικές διαδικασίες για τη μεταξύ τους εργασιακή σχέση.

Η Έκθεση τονίζει το υψηλό επίπεδο εμπιστοσύνης στις επίσημες στατιστικές και την εκτίμηση των χρηστών για τον υψηλό βαθμό ανταπόκρισης και εξυπηρέτησης που τυγχάνουν οι πολίτες από το προσωπικό της ΣΥ, ενώ κάνει αναφορά στην υποδειγματική πρόσβαση σε διοικητικά αρχεία μέσω της Κυβερνητικής Αποθήκης Πληροφοριών αλλά και της δυνατότητας που παρέχει η νομοθεσία για πρόσβαση σε αρχεία ιδιωτών. Επιπρόσθετα, η Έκθεση επισημαίνει ότι με τα μέτρα που έχουν ληφθεί, διασφαλίζεται η ενημέρωση της ΣΥ σχετικά με τη δημιουργία/τροποποίηση διοικητικών αρχείων και συστημάτων, διασυνδέοντας την εν λόγω ενημέρωση με τη διαδικασία έγκρισης του προϋπολογισμού για τα έργα αυτά. Σε γενικές γραμμές, σύμφωνα με την Έκθεση, οι πάροχοι δεδομένων και οι χρήστες υποδεικνύουν την ύπαρξη διαχρονικά καλής και αξιόπιστης συνεργασίας με τη ΣΥ, την οποία θεωρούν έναν πολύ επαγγελματικό οργανισμό, που θέτει ως προτεραιότητά του την ποιοτική εξυπηρέτηση των χρηστών.

Ειδική αναφορά γίνεται, επίσης, σε καινοτόμες πρακτικές της ΣΥ, όπως για παράδειγμα η δυνατότητα χρήσης διεπαφών προγραμματισμού εφαρμογών (application programming interfaces – APIs) μέσω της διαδικτυακής της Πύλης, η πρόσβαση σε συστήματα διοικητικών πηγών σε πραγματικό χρόνο και η χρήση νέων τεχνολογιών στην παραγωγή στατιστικών.

Λαμβάνοντας υπόψη τα αποτελέσματα της Επιθεώρησης Ομοτίμων, η Στατιστική Υπηρεσία διαβεβαιώνει τους χρήστες των στατιστικών στοιχείων ότι θα συνεχίσει το έργο για την ανάπτυξη, παραγωγή και διάδοση επίσημων στατιστικών υψηλής ποιότητας, ακολουθώντας τα υψηλά πρότυπα που τίθενται σε ευρωπαϊκό επίπεδο.

Η Έκθεση Επιθεώρησης Ομοτίμων για το Εθνικό Στατιστικό Σύστημα της Κύπρου είναι διαθέσιμη στη διαδικτυακή Πύλη της ΣΥ: <https://www.cystat.gov.cy/el/StaticPage?id=1085>.

**ΓΕΝΙΚΕΣ ΠΛΗΡΟΦΟΡΙΕΣ**

**ΚΩΔΙΚΑΣ ΟΡΘΗΣ ΠΡΑΚΤΙΚΗΣ ΓΙΑ ΤΙΣ ΕΥΡΩΠΑΪΚΕΣ ΣΤΑΤΙΣΤΙΚΕΣ**

Η ανάπτυξη, η παραγωγή και η διάδοση των επίσημων ευρωπαϊκών στατιστικών βασίζονται σε ισχυρές στατιστικές αρχές οι οποίες ορίζονται στον Κανονισμό για τις Ευρωπαϊκές Στατιστικές (Κανονισμός (ΕΚ) [αριθ. 223/2009](https://library.cystat.gov.cy/NEW/European_Statistics_Regulation(consolidated)-EL-290421.pdf) του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές) και αναλύονται περαιτέρω στις αρχές του [Κώδικα Ορθής Πρακτικής για τις Ευρωπαϊκές Στατιστικές](https://www.cystat.gov.cy/el/StaticPage?id=1081). Η εφαρμογή των αρχών αυτών είναι απαραίτητη για να επιτυγχάνεται υψηλή ποιότητα στις ευρωπαϊκές στατιστικές και για τον λόγο αυτό αποτελεί αντικείμενο τακτικής παρακολούθησης και αξιολόγησης η οποία πραγματοποιείται κυρίως μέσω των Επιθεωρήσεων Ομοτίμων του Ευρωπαϊκού Στατιστικού Συστήματος (ΕΣΣ).

**ΕΠΙΘΕΩΡΗΣΕΙΣ ΟΜΟΤΙΜΩΝ**

Στόχος των Επιθεωρήσεων Ομοτίμων είναι να αξιολογηθεί η συμμόρφωση του Εθνικού Στατιστικού Συστήματος των μελών του ΕΣΣ με τις αρχές του Κώδικα Ορθής Πρακτικής για τις Ευρωπαϊκές Στατιστικές. Οι στατιστικές αρχές σε όλα τα Κράτη Μέλη της ΕΕ και τις χώρες της Ευρωπαϊκής Ζώνης Ελεύθερων Συναλλαγών (ΕΖΕΣ), καθώς επίσης η Eurostat, υπόκεινται σε Επιθεωρήσεις Ομοτίμων. Ο τρίτος γύρος Επιθεωρήσεων Ομοτίμων πραγματοποιήθηκε κατά την περίοδο 2021- 2023.

Στην Κύπρο, η Επιθεώρηση Ομοτίμων διενεργήθηκε κατά την περίοδο 6 – 10 Μαρτίου, 2023 και συμμετείχαν σε αυτήν προς αξιολόγηση, εκτός από τη Στατιστική Υπηρεσία, τρεις ακόμα Άλλες Εθνικές Αρχές (ΑΕΑ) που παράγουν ευρωπαϊκές στατιστικές (Υφυπουργείο Τουρισμού, Υπηρεσία Ασύλου – Υπουργείο Εσωτερικών, Μονάδα Παρακολούθησης Υγείας – Υπουργείο Υγείας). Η Επιθεώρηση διενεργήθηκε από τετραμελή ομάδα εμπειρογνωμόνων που επισκέφτηκε την Κύπρο και είχε συναντήσεις με το προσωπικό της ΣΥ και των ΑΕΑ, καθώς επίσης με άλλους εμπλεκόμενους φορείς όπως την Κεντρική Τράπεζα, διάφορους κυβερνητικούς φορείς, μέλη της ακαδημαϊκής κοινότητας, κοινωνικούς εταίρους, δημοσιογράφους, παρόχους δεδομένων και χρήστες στοιχείων.

**Η ΔΙΑΔΙΚΑΣΙΑ ΑΞΙΟΛΟΓΗΣΗΣ**

Οι Επιθεωρήσεις Ομοτίμων διενεργούνται από ομάδες ανεξάρτητων ειδικών, ακολουθώντας μια κοινή μεθοδολογία. Η διαδικασία περιλαμβάνει τη συμπλήρωση ερωτηματολογίου αυτοαξιολόγησης από τις στατιστικές αρχές και ακολούθως επίσκεψη διάρκειας 4-5 ημερών από τους ειδικούς, οι οποίοι στη συνέχεια εκπονούν την τελική έκθεσή τους. Πέραν της αξιολόγησης ως προς τη συμμόρφωση των εθνικών στατιστικών αρχών με τον Κώδικα Ορθής Πρακτικής για τις Ευρωπαϊκές Στατιστικές, οι εκθέσεις Επιθεώρησης Ομοτίμων διατυπώνουν συστάσεις για περαιτέρω βελτίωση και ανάπτυξη των επιδόσεων των εθνικών στατιστικών συστημάτων. Ταυτόχρονα, ενθαρρύνουν τις κυβερνητικές αρχές ώστε να υποστηρίξουν την εφαρμογή των εν λόγω συστάσεων. Κάθε εθνική στατιστική αρχή αναπτύσσει στη συνέχεια ένα σχέδιο δράσης για τη συμμόρφωση με τις συστάσεις που προκύπτουν από τις Επιθεωρήσεις Ομοτίμων. Οι τελικές εκθέσεις και τα συνοδευτικά σχέδια δράσης δημοσιεύονται, τόσο στον ιστότοπο της Eurostat όσο και στους ιστότοπους των Εθνικών Στατιστικών Αρχών.

**ΑΠΟΤΕΛΕΣΜΑΤΑ**

Τα αποτελέσματα της τρίτης Επιθεώρησης Ομοτίμων για το Εθνικό Στατιστικό Σύστημα της Κύπρου, καθώς επίσης τα αποτελέσματα από τις προηγούμενες Επιθεωρήσεις είναι διαθέσιμα στη διαδικτυακή Πύλη της ΣΥ:

<https://www.cystat.gov.cy/el/StaticPage?id=1085>

Περισσότερες πληροφορίες για τις Επιθεωρήσεις Ομοτίμων και τα αποτελέσματα άλλων μελών του ΕΣΣ είναι διαθέσιμα στον ιστότοπο της Eurostat:

<https://ec.europa.eu/eurostat/web/quality/peer-reviews>